**Програми у Народном музеју Панчево током Манифестације „Музеји за 10“**

**12 – 18. мај 2021.**

Манифестација ["МУЗЕЈИ ЗА 10"](https://www.muzejisrbije.rs/) је национална музејска иницијатива, највећа у Србији и јединствена у Европи, која се ове године одржава по седми пут под покровитељством Министарства културе и информисања Републике Србије. Координира је Национални комитет Међународног савета музеја – [ICOM Србија](http://icom-serbia.mini.icom.museum/).

Током седам дана бесплатног програма, обележавајући

* Националну Недељу музеја
* Међународни Дан музеја и
* Европску Ноћ музеја

у више од 50 градова и места широм Србије, више од 100 музеја и сродних институција, на бројним локација припремају разноврсне садржаје.

Посетиоцима ће од уторка 11. маја бити доступне стална поставка Народног музеја Панчево, изложба радова са 5. ликовне колоније „Коло“ из Требиња, као и уметничке инсталације у катакомбама Магистрата, под називом „Женски затвор - Хотел Слобода“, ауторки Тање Јуричан и Иване Ивковић у сарадњи са 21 уметницом.

У среду 12. маја у 13 часова, као специјално изненађење и поклон Панчевцима и свим гостима нашег града, отвара се изложба уља на платну - портрета чувеног и једног од свакако најзначајнијих сликара XX века у Србији, Милана Коњовића.

Изложба носи назив **„ЉУДИ“- НЕПРЕСУШНО ВРЕЛО ИНСПИРАЦИЈЕ,** а посетиоци ће бити у прилици да погледају 24 дела на којима су представљени ликови уметникових пријатеља и људи из љеговог окружења. Изложбу реализујемо у сарадњи са Галеријом Милан Коњовић из Сомбора, из чијих богатих збирки, Коњовићева дела стижу у Панчево.

У петак 14. маја, од 18 часова отвара се ауторска изложба кустоса етнолога Народног музеја Панчево Светлан Месицки и Дејана Трифуновића, уметничког директора КУД Станко Пауновић НИС-РНП, под називом **„Оглавља жена - Традиционална култура Баната“.** Изложба се бави оглављима, делом традиционалне ношње жена у Банату, а биће представљене ношње Српкиња, Мађарица, Словакиња и Румунки из Баната. На отварању изложбе наступиће женска група певача и дечији тамбурашки оркестар КУД Станко Пауновић НИС-РНП.

У суботу 15. маја, током европске Ноћи музеја, Народни музеј Панчево радиће до поноћи, а уз четири тематске изложбе и сталну поставку, очекује вас и културно уметнички програм који реализујемо у сарадњи са КУД Станко Пауновић НИС-РНП и Музичким центром Панчева, од 17 до 22 часа.

Време трајања Манифестације је 12 – 18. мај 2021., а ове године 17. Европска ноћ музеја обележава се у суботу 15. маја. Радно време Музеја је 10-18 часова, изузев у суботу 15. маја, када ће Музеј бити отворан до 24 часа.

Програми ће се реализовати уз примену свих прописаних мера за спречавање и сузбијање заразне болести КОВИД 19.

Током трајања Манифестације улаз ће бити БЕСПЛАТАН.

Добро дошли!